作者:任希古
標題:和左僕射燕公春日端居述懷
內容:豐野光三傑，媯庭贊五臣。綈緗歌美譽，絲竹詠芳塵。聖曆開環象，昌年降甫申。高門非舍築，華構豈垂綸。鳳邸摶霄翰，龍池躍海鱗。玉鼎升黃閣，金章謁紫宸。禮闈通政本，文昌總國均。調風振薄俗，清教敘彝倫。星迴應緹管，日禦警寅賓。葉上曾槐變，花發小堂春。思掛五都冕，言訪北山巾。赫赫容臺上，千祀耀平津。